รุมเชียร์ซื้อหุ้นเอไอเอส-ดีแทค
โบรกเกอร์ต่างชาติแนะซื้อหุ้น ADVANC-DTAC ขายหุ้น TRUE หลังวิเคราะห์วงจรราคาเทียบกับกำไร
13 มี.ค. 2554

โบรกเกอร์ต่างชาติแนะซื้อหุ้น ADVANC-DTAC ขายหุ้น TRUE หลังวิเคราะห์วงจรราคาเทียบกับกำไร
นายอาเธอร์ ไพน์ดา นักวิเคราะห์ซิตี้กรุ๊ป วิเคราะห์วงจรราคาหุ้นและวงจรกำไรของกลุ่มสื่อสารภูมิภาคเอเชียแล้วจึงแนะนำให้ขายหุ้นบริษัท ทรู คอร์ปอเรชั่น (TRUE) และซื้อหุ้น บริษัท แอดวานซ์ อินโฟร์ เซอร์วิส (ADVANC) หรือ เอไอเอส และหุ้นบริษัท โทเทิ่ล แอ็คเซ็ส คอมมูนิเคชั่น (DTAC)
ช่วง 12 เดือนที่ผ่านมา ราคาหุ้น TRUE พุ่งขึ้นถึง 127% เทียบกับการลดประมาณการกำไรลง 47% ขณะที่มีการปรับประมาณการกำไรทั้ง DTAC และ ADVANC ขึ้น 18% และ 10% ตามลำดับในช่วง 6 เดือนที่ผ่านมา ท่ามกลางราคาหุ้นที่ลดลง 10% และ 11% ตามลำดับ เนื่องมาจากความไม่แน่นอนของการประมูลใบอนุญาต 3G ล่าช้า และความขัดแย้งของสองบริษัทข้างต้นกับทีโอที
ด้านบริษัทหลักทรัพย์ (บล.) ภัทร แนะนำซื้อหุ้น ADVANC ภายหลังอนุญาโตตุลาการมีมติไม่ฟ้องร้องเรียกค่าเสียหาย 7.4 หมื่นล้านบาท จากบริษัท ดิจิตอล โฟน (DPC) บริษัทลูกของ ADVANC ตามคำฟ้องของบริษัท กสท โทรคมนาคม
บล.ภัทร ให้ราคาที่เหมาะสมหุ้นนี้ 91 บาทต่อหุ้น ภายใต้สมมติฐานว่าส่วนแบ่งรายได้สัมปทานเพิ่มขึ้นจาก 20% เป็น 30%
ผลของคำตัดสินของอนุญาโตตุลาการที่มีต่อ DPC ทำให้|นักวิเคราะห์ บล.ภัทร คาดว่าจะส่งผลดีต่อ DTAC และ TRUE เช่นเดียวกัน
ล่าสุดการลาออกจากการเป็นคณะกรรมการทีโอทีของกรรมการ 7 ใน 13 คน ดังนั้นต้องแต่งตั้งกรรมการใหม่จึงจะสามารถดำเนินการฟ้องร้องกับ ADVANC ได้ ซึ่งมีความเป็นไปได้ว่าจะถูกเลื่อนออกไปหลังการเลือกตั้ง หรือขึ้นอยู่กับนโยบายของรัฐบาลชุดใหม่
ด้านนายสมประสงค์ บุญยะชัย ประธานกรรมการบริหาร กรรมการผู้อำนวยการ (รักษาการ) บริษัท ชิน คอร์ปอเรชั่น (SHIN) ได้ขายหุ้น SHIN จำนวน 10 หุ้น ราคาหุ้นละ 29 บาท และขายหุ้น บริษัท ไทยคม (THCOM) 200 หุ้น ราคา 6.10 บาทต่อหุ้น